એ ગામકૂવાને ચોમાસાથી છલકાતો જોયો હતો અને ઉનાળામાં સુકાતો પણ! અમે પણ એ કૂવેથી મોચડું માથે મૂકીને માટલા ભર્યા છે, અમે પણ એના કાંઠા ઉપર ઊભા ઊભા નાહ્યા છીએ. અમે પણ કૂવા ઉપર લૂગડાં થપથપાવ્યાં છે, અમે પણ એ કૂવાના કાંઠા ઉપર આવેલી વહુવારુઓને હેરાન કરેલી છે કે કુંવાસીઓને અડપલું કરેલું છે, એ જ કૂવાના કાંઠે ઊભા રહીને કાંકરીઓથી કેટલાંય બેડા ફોડ્યાં છે અને બેડું ઉપડાવવાના બહાને કોઈને હેરાન પણ કર્યા છે. એ કૂવાના કાંઠા ઉપર અમે ઘણી વાર લપસ્યા છીએ, પડયા પણ છીએ. ત્યારે કેવો કલ્લોલ કરતો હતો ગામકૂવો!